P r e d k l a d a c i a   s p r á v a

	
Návrh nariadenia vlády Slovenskej republiky o podrobnostiach o požiadavkách na výchovné a výchovno-vzdelávacie zariadenia pre deti a mladistvých bol vypracovaný na základe § 44 písm. s) zákona č. 126/2006 Z. z. o verejnom zdravotníctve a o zmene a doplnení niektorých zákonov. 
Navrhovaná právna úprava nadväzuje na § 27 zákona č. 126/2006 Z. z. o verejnom zdravotníctve a o zmene a doplnení niektorých zákonov, ktorý predstavuje základnú úpravu požiadaviek na výchovné a výchovno-vzdelávacie zariadenia pre deti a mladistvých. Návrh nariadenia upravuje podrobnejšie požiadavky na priestorové usporiadanie, funkčné členenie a vybavenie výchovných a výchovno-vzdelávacích zariadení pre deti a mladistvých a požiadavky na prevádzku výchovných a výchovno-vzdelávacích zariadení pre deti a mladistvých vrátane náležitostí prevádzkového poriadku. Jeho účelom je zabezpečiť požiadavky ochrany zdravia mladej generácie pri výchove a vzdelávaní v rámci škôl, predškolských a školských zariadení. Požiadavky na ochranu zdravia sú zamerané na podporu a rozvíjanie zdravia detí a mládeže, na predchádzanie poškodeniam zdravia v dôsledku neprimeraných fyzických a psychických záťaží a na predchádzanie prenosným ochoreniam.
Návrh nariadenia vlády je v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s Ústavou Slovenskej republiky a  so zákonom, na vykonanie ktorého sa navrhuje.
Navrhovaná právna úprava nebude mať dopad na štátny rozpočet, rozpočty obcí a vyšších územných celkov.
Materiál bol predmetom rokovania Legislatívnej rady vlády Slovenskej republiky dňa 25. apríla 2006, ktorá ho schválila, pričom vznesené pripomienky sú v návrhu nariadenia vlády zapracované.